
Text rozhodnutia
Súd: Krajský súd Bratislava Spisová značka: 14Co/65/2012 Identifikačné číslo súdneho spisu: 1509205082 Dátum vydania rozhodnutia: 09. 02. 2016 Meno a priezvisko sudcu, VSÚ: JUDr. Katarína Javorčíková ECLI: ECLI:SK:KSBA:2016:1509205082.2 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Kataríny Javorčíkovej a členiek senátu JUDr. Edity Szabovej a JUDr. Branislava Krála, v právnej veci navrhovateliek v 1. rade: P. Š.Í., A. S. X, A. P. M. X. T.: K. V., A. B. XXA, XXX XX B., N. B. T., obe zastúpené JUDr. Tomášom Plankom, advokátom, so sídlom Nám. Slobody 10, Bratislava, proti odporkyni: P. S., A. A. XXX, A., zastúpená JUDr. Jozefom Boledovičom, advokátom, Rovinka 578, o zaplatenie 283,01 eur každej z navrhovateliek, o odvolaní navrhovateliek proti rozsudku Okresného súdu Bratislava V zo dňa 21.11.2011, č.k. 6C/108/2009-99, pomerom hlasov 3:0, takto r o z h o d o l : Odvolací súd rozsudok Okresného súdu Bratislava V zo dňa 21.11.2011, č.k. 6C/108/2009-99 p o t v r d z u j e . Odporkyni sa náhrada trov odvolacieho konania n e p r i z n á v a . o d ô v o d n e n i e : Napadnutým rozsudkom súd prvého stupňa návrh navrhovateliek v 1. a 2. rade zamietol a zaviazal ich k náhrade trov konania vo výške 147,11 eur k rukám právneho zástupcu do troch dní od právoplatnosti napadnutého rozsudku. Návrhom doručeným súdu prvého stupňa dňa 14.4.2009 sa navrhovateľky domáhali, aby súd zaviazal odporkyňu zaplatiť každej z nich sumu vo výške 283,01 eur, ktorá predstavuje podiel na nájomnom z pozemkov za dva roky, ktoré nadobudla odporkyňa do výlučného vlastníctva v dedičskom konaní D 3069/76, vedenom Štátnym notárstvom Bratislava - mesto po nebohom K. B.. Odporkyňa žiadala návrh navrhovateliek zamietnuť, nakoľko podľa jej názoru navrhovateľky na uplatnené finančné prostriedky nemajú žiadny právny nárok, nakoľko ich právny predchodca si neuplatnil svoje právo na vyrovnanie dedičského podielu v zákonnej lehote do 30.6.1993. Uviedla, že podiel z nájomného navrhovateľkám poskytovala len na základe jej dobrej vôle. Súd prvého stupňa rozsudkom zo dňa 20.1.2010, č.k. 6C/108/2009-53, zaviazal odporkyňu zaplatiť navrhovateľkám každej po 283,- eur a nahradiť trovy súdneho konania; vo zvyšku návrh navrhovateliek zamietol. Krajský súd v Bratislave o odvolaní odporkyne rozhodol uznesením zo dňa 03.5.2011, č.k. 7Co/168/2010-81, ktorým napadnutý rozsudok zrušil a vec vrátil súdu prvého stupňa na ďalšie konanie s odôvodnením, že súd prvého stupňa sa nevysporiadal s otázkou vôle odporkyne uzavrieť s právnym predchodcom navrhovateliek, resp. s navrhovateľkami, zmluvu (dohodu), predmetom ktorej malo byť pravidelné mesačné plnenie. Súd prvého stupňa bez skúmania vôľovej zložky dospel k záveru, že došlo k platnému uzatvoreniu zmluvy, hoci sa vôbec nezaoberal s otázkou, čo v skutočnosti bolo predmetom zmluvy, na akú dobu mala byť uzavretá a či nedošlo k jej vypovedaniu zo strany odporkyne. Súd prvého stupňa, viazaný právnym názorom odvolacieho súdu, vykonal vo veci dokazovanie a v novom rozhodnutí po právnej stránke rozhodol podľa § 13 zákona č. 293/1992 Zb. o úprave niektorých vlastníckych vzťahov k nehnuteľnostiam (ďalej len „zákon č. 293/1992 Zb.“), § 35 ods. 1 a § 37 ods. 1 zákona č. 60/1964 Zb., Občiansky zákonník (ďalej len „OZ“). Súd mal vykonaným dokazovaním za preukázané, že predmetom dedičského konania po otcovi odporkyne a starom otcovi navrhovateliek p. K. B. (navrhovateľky sú dcérami a zákonnými dedičkami po zomrelom Q. B., ktorý bol bratom odporkyne) boli aj poľnohospodárske pozemky, ktorých výlučnou vlastníčkou sa na základe dedičského konania stala odporkyňa s tým, že v prípade neskoršieho vykúpenia, vyvlastnenia alebo vypustenie pozemkov z užívania socialistickej organizácie mala odporkyňa vyplatiť spoludedičom ich zákonné podiely za predpokladu, že o to požiadajú. Odporkyňa časť zdedených pozemkom vo výmere 68 m2 predala, pričom každej z navrhovateliek vyplatila štvrtinu kúpnej ceny, po odpočítaní výdavkov spojených s predajom danej nehnuteľnosti. Ostatné poľnohospodárske pozemky v jej vlastníctve o celkovej výmere 227.37 m2 na základe Zmluvy o nájme poľnohospodárskych pozemkov H24, uzavretej s W. F. F. T. dňa 17.10.2003, prenechala do užívania tohto družstva na poľnohospodársku výrobu za nájomné vo výške 750,- Sk/ha ročne. Ustanovenie § 13 zákona č. 293/1992 Zb. dávalo dedičovi, ktorého dedičský podiel bol znížený, alebo ktorý bol v dedičskom konaní opomenutý, právo žiadať od osoby, ktorá bola dedičským rozhodnutím určená za vlastníka, o vyrovnanie svojho dedičského podielu. Zákon súčasne stanovil prekluzívnu lehotu na uplatnenie uvedeného práva do 30.6.1993, v ktorej museli dotknutí dediči uplatniť svoje právo, inak toto právo zaniklo. Súd prvého stupňa mal vykonaným dokazovaním preukázané, že právny predchodca navrhovateliek svoje právo žiadať o vyrovnanie svojho dedičského podielu nevyužil, čiže uplynutím zákonom určenej lehoty mu toto právo prekludovalo (zaniklo), t.j. po 30.6.1993 na vyrovnanie jeho dedičského podielu už nemal zákonný nárok. Podľa tvrdenia navrhovateliek mala odporkyňa uzavrieť ústnu zmluvu s právnym predchodcom navrhovateliek, ktorou sa mala zaviazať poskytovať mu polovicu nájomného, ktoré získala z prenájmu poľnohospodárskych pozemkov, čo bolo možné vyvodiť z toho, že odporkyňa od r. 1992 začala právnemu predchodcovi navrhovateliek vyplácať každoročne 1 nájomného, o čom vždy spísali potvrdenie. Odo dňa 1.4.1998 na žiadosť odporkyne poukazovalo otcovi navrhovateliek túto sumu priamo W.T. F. F. T.. Po smrti ich otca tento nárok na polovicu nájomného prešiel automaticky na navrhovateľky. Odporkyňa sama kontaktovala navrhovateľky s tým, že naďalej hodlá pokračovať vo vyplácaní podielu z nájomného, ktorý im aj každoročne proti podpisu vyplatila. Poslednú platbu odovzdala odporkyňa navrhovateľkám dňa 22.10.2006, každej v podiele 1 nájomného. Od tohto dátumu žiadnu sumu navrhovateľkám neposkytla. Súd prvého stupňa zistil, že v rokoch 2005, 2006, 2007 a 2008 bol odporkyni vyplatený W. F. T. nájom vo výške 566,- eur za každý z uvedených rokov. Súd prvého stupňa sa zaoberal zisťovaním vôľovej zložky odporkyne, pričom nedospel k záveru, že by odporkyňa prejavom svojej vôle sledovala cieľ zaviazať sa na poskytovanie polovice nájomného otcovi navrhovateliek a neskôr samotným navrhovateľkám z titulu vyrovnania jeho dedičského podielu. Odporkyňa síce poskytovala otcovi navrhovateliek každoročne sumu predstavujúcu presnú polovicu nájomného získaného z nájmu poľnohospodárskych pozemkov, čo však podľa názoru súdu automaticky nezakladá existenciu dohody, nakoľko bolo len v dispozícii odporkyne, aby rozhodla, aký finančný obnos poskytne otcovi navrhovateliek a neskôr samotným navrhovateľkám. Odporkyni nič nebránilo v tom, aby zmenila spôsob poskytovania dobrovoľného plnenia vo forme daru, a to priamou platbou od W. F. T.. Uzavretie dohody nemožno podľa názoru súdu prvého stupňa vyvodiť ani z toho, že odporkyňa odovzdávala finančné prostriedky proti podpisu, čím si podľa jej vlastného vyjadrenia mala iba zabezpečovať poriadok vo svojich finančných záležitostiach. V konaní nebolo preukázané, že by medzi otcom navrhovateliek a odporkyňou bola uzavretá písomná zmluva, teda k uzavretiu nejakej zmluvy mohlo dôjsť len v ústnej forme. Vzhľadom k tomu, že otec navrhovateliek, ako jeden z účastníkov domnelého právneho vzťahu už nežije, nebolo možné konfrontovať oboch účastníkov právneho úkonu za účelom zistenia náležitostí navrhovateľkami tvrdeného právneho vzťahu. Výpovede navrhovateliek považoval súd len za nepriame dôkazy, nakoľko ani jedna z nich nebola priamo účastná pri uzatváraní dohody medzi ich otcom a odporkyňou, a tak z ich výpovedí nemožno spoľahlivo zistiť, aký bol obsah právneho úkonu uzavretého medzi ich otcom a odporkyňou. Z výpovedí odporkyne vyplynulo, že s právnym predchodcom navrhovateliek nemala žiadnu dohodu o vyplácaní polovice nájmu za predmetné pozemky a že z jej strany išlo len o dobrovoľné poskytovanie daru, ktorý navrhovateľkám poskytovala do vtedy, kým je to dovoľovali jej životné podmienky. Na základe týchto dôkazov nemal súd jednoznačne preukázanú vôľovú zložku odporkyne uzavrieť s právnym predchodcom navrhovateliek dohodu o vyrovnaní jeho dedičského podielu. Nedošlo k odstráneniu pochybností o tom, čo zamýšľali účastníci právneho vzťahu (právny predchodca navrhovateliek a odporkyňa). Súd prvého stupňa dospel k záveru, že navrhovateľky neuniesli dôkazné bremeno pokiaľ išlo o existenciu záväzku odporkyne voči navrhovateľkám a z toho dôvodu návrh zamietol. O trovách konania súd prvého stupňa rozhodol podľa § 142 ods. 1 O.s.p., v spojení s § 149 ods. 1 O.s.p., v zmysle ktorých v konaní úspešnej navrhovateľke priznal náhradu trov súdneho konania vo výške 147,11 eur. Proti tomuto rozhodnutiu boli navrhovateľky prostredníctvom svojho právneho zástupcu včas odvolanie zo dňa 5.12.2011, ktorým sa domáhali, aby odvolací súd napadnutý rozsudok zmenil tak, že návrhu navrhovateliek vyhovie a prizná im náhradu trov konania. Uviedli, že podľa ich názoru z vykonaného dokazovania vyplynulo, že medzi účastníkmi došlo k dohode, ktorú treba plniť. Táto dohoda bola uzatvorená ústne a o prijatí návrhu svedčí plnenie odporkyne, či už voči právnemu predchodcovi navrhovateliek, ale aj následne priamo voči nim. Plnenie odporkyňa realizovala v rovnakom časovom období a vždy vo výške 1 nájmu predmetných nehnuteľností, čo svedčí o tom, že plnila na základe dohody. Navrhovateľky nepopierali skutočnosť, že išlo zo strany odporkyne o dobrovoľné plnenie, ale tvrdili, že sa jednalo o dohodu, ktorá po právnej stránke vznikla bez časového obmedzenia, ktoré dohodnuté nebolo. Podľa ich názoru malo ísť o trvalú dohodu a nie je podstatné, že účastníci tento vzťah neformalizovali písomne a že ho nenazvali dohodou či zmluvou, ale takto „to pociťovali a dohodu plnili“. Nestotožnili sa so stanoviskom právneho zástupcu odporkyne, ktoré si osvojil aj súd prvého stupňa, že keď otec navrhovateliek nevyužil začiatkom 90-tych rokov časovo obmedzené zákonné právo na zmenu dedičského rozhodnutia, že tým zanikli jeho nároky. Zanikla tým iba možnosť spravodlivej opravy dedičského rozhodnutia, samotné dedičské rozhodnutie v pôvodnej forme platí. Ďalej uviedli, že v rámci rodiny nebolo potrebné viac formalizovať uvedenú dohodu, keďže táto sa roky plnila a vždy existoval výpočet plnenia zo strany odporkyne a podpis prevzatej sumy, ako formálne výstupy dohody. Podľa ich názoru je daný vzťah dlhoročného plnenia za rovnakých jasných podmienok logickejšie priradiť k inštitútu právnej dohody účastníkov, ako k inštitútu darovania. Dar postráda pravidelnosť plnenia, ako aj postráda hodnotový výpočet daru. Odporkyňa vo svojom vyjadrení k odvolaniu navrhovateliek, ktoré podala dňa 24.1.2012 prostredníctvom svojho právneho zástupcu uviedla, že považuje napadnutý rozsudok za vecne aj právne správny. Rozhodnutie súdu plne zodpovedá jej prezentovanému stanovisku, že z jej strany išlo vždy iba o dobrovoľné plnenie nad rámec právnych povinností, a že nikdy nemala vôľu uzavrieť dohodu o vyplácaní podielu z nájomného. Poukázala na to, že ako výlučná a nesporná vlastníčka prijatého nájomného bola oprávnená s týmito finančnými prostriedkami naložiť podľa vlastného uváženia. Odporkyňa nesúhlasila s tvrdením navrhovateliek, že dedičské rozhodnutie po zomrelom K. B. ďalej platí v pôvodnej forme. Výlučnou vlastníčkou nehnuteľností sa na základe dedičského rozhodnutia stala odporkyňa, otec navrhovateliek mohol iba požadovať z odplatného prevodu alebo nájmu predmetu dedičstva podiel. Nárok otca navrhovateliek na vyrovnanie podielov zanikol preklúziou. Na navrhovateľky po úmrtí ich otca neprešli žiadne právne nároky, týkajúce sa pozemkov tvoriacich dedičstvo. Nikdy nemala a nemá voči navrhovateľkám z titulu pôvodného dedičského rozhodnutia žiadne záväzky. Jej konanie voči navrhovateľkám, pokiaľ ide o vyplatenie časti nájomného, bolo vždy prejavom dobrovoľného plnenia podľa slobodného uváženia odporkyne a nie prejavu plnenia zmluvného záväzku. Na základe týchto skutočností navrhla, aby odvolací súd napadnutý rozsudok ako vecne a právne správny potvrdil a odvolanie navrhovateliek ako nedôvodné zamietol. Vo vyjadrení žiadala priznať náhradu trov odvolacieho konania. Krajský súd v Bratislave ako súd odvolací (§ 10 ods. 1 O.s.p.) preskúmal a prejednal vec v zmysle § 212 ods. 1 O.s.p. bez nariadenia odvolacieho pojednávania podľa § 214 ods. 2 O.s.p., postupom podľa § 156 ods. 3 O.s.p. (rozsudok bol verejne vyhlásený dňa 9.2.2016), a po preskúmaní napadnutého rozsudku, konania, ktoré mu predchádzalo, ako aj odvolacích dôvodov uvedených v odvolaní navrhovateliek dospel k záveru, že nie je dôvod na zmenu a ani na zrušenie rozhodnutia súdu prvého stupňa. Súd prvého stupňa náležite zistil skutkový stav veci (§ 120 O.s.p.), vec posúdil správne po právnej stránke a svoje rozhodnutie i patričným spôsobom odôvodnil (§ 157 O.s.p.). S uvedeným odôvodnením napadnutého rozsudku sa odvolací súd v celom rozsahu stotožňuje (§ 219 ods. 2 O.s.p.). V súvislosti s odvolacími námietkami navrhovateliek odvolací súd na zdôraznenie správnosti napadnutého rozsudku ešte uvádza, že skutočnosť, že odporkyňa realizovala plnenie voči ich otcovi a následne voči nim vždy v rovnakom časovom období a vo výške 1 nájmu predmetných nehnuteľností, nemôže mať vplyv na zmenu právneho posúdenia veci. Pokiaľ sa odporkyňa dobrovoľne rozhodla poskytovať svojmu bratovi a následne navrhovateľkám polovicu z nájmu pozemkov vo forme daru, je len prirodzené, že išlo vždy o plnenie v rovnakom čase a v rovnakej výške, pretože ročný nájom mala odporkyňa s nájomcom dohodnutý vo fixnej sume a tento jej bol vyplácaný v rovnakých časových obdobiach. Pokiaľ išlo zo strany odporkyne o dobrovoľne poskytovaný dar (opak nebol preukázaný), je vždy len na jej rozhodnutí, či ho aj naďalej bude a v akej výške odporkyniam poskytovať. Z ich strany však nejde o existujúci nárok, ktorý by si mohli na súde úspešne uplatniť. Nakoľko právny predchodca navrhovateliek, ako oprávnená osoba, nevyužil právo žiadať od odporkyne ako povinnej osoby vyrovnanie dedičského podielu v zákonnom stanovenej lehote, t.j. do 30.6.1993, toto právo mu zaniklo (prekluzia práva). Preto ani navrhovateľky už nemajú žiadne právo domáhať sa akýchkoľvek nárokov z titulu majetkového vyrovnania. Preto ich odvolacia námietka, že majú nároky zo samotného dedičského rozhodnutia, ktoré platí v pôvodnej forme, je právne irelevantná. Odvolací súd z uvedených dôvodov napadnutý rozsudok súdu prvého stupňa podľa § 219 ods. 1 a 2 O.s.p. ako vecne správny potvrdil. Poučenie: Proti tomuto rozsudku odvolanie nie je prípustné.

